<classify> BAADHI ya wafugaji wa nyuki mkoani Singida bado hawazalishi bidhaa hiyo katika ubora unaotakiwa, huku wakiwemo wanaotumia vyandarua kwa ajili ya kuchujia asali.Aidha wengine wamekuwa na haraka ya kufikisha bidhaa hiyo sokoni ambapo huichakata kwa njia za asili na kuweka katika madumu machafu au katika vyombo vyenye harufu nyingine jambo linalokosesha ubora zaidi.Mwenyekiti wa kikundi cha vijana cha Singida Bee Products Supply kilichoko mkoani hapa, Hosea Simon alisema hayo mkoani hapa wakati akizungumzia dhana nzima ya ufugaji na kilimo kwa vijana.Hosea akiwa na wenzake wanne ni miongoni mwa vijana waliopatiwa mafunzo chini ya mkakati wa kitaifa wa kushirikisha vijana katika kilimo ulioanza mwaka 2016 2021 unaofadhiliwa na Shirika La Chakula na Kilimo la Kimataifa FAO.Kuhusu uzalishaji wa asali, Hosea alisema zipo changamoto kadha wa kadha katika suala zima la uzalishaji wa asali ambapo vijana wengi hushindwa kuhimili na kujikuta wakiacha kuendelea na mipango mingine.Alisema baada ya wanakikundi hao ambao ni vijana kupata mafunzo ya namna ya kufuga nyuki kibiashara wamekutana na changamoto kadha wa kadha ikiwemo ya ukosefu wa vifaa muhimu katika uzalishaji wa asali. Kukosekana kwa elimu ya ufugaji nyuki kunasababisha wanaozalisha asali kuhifadhi katika ndoo chafu, na wengine wakichuja asali kwa kutumia chandarua, alisema Hosea na kuongeza kuwa vijana wanakosa hamasa ya kuingia katika uzalishaji huo.Alisema ili kuwa na uvunaji bora na wa muda wote wa asali, mfugaji nyuki anatakiwa kuwa na vifaa bora kama cha kunasia chavua, kifaa cha kuvunia gundi ya nyuki,kuvunia sumu ya nyuki na hata kifaa cha kuingilia nyuki.Alisema vifaa vingine ni kisu cha mizinga,kifaa cha kusafishia nyuki ili kulinda uhai wa nyuki, vazi la nyuki linalovaliwa wakati wa kurina asali,bomba la moshi na hata vifaa vya kumuweka malkia wa nyuki,jambo linalowezesha kufanya ufugaji kibiashara.Hosea alisema kwa Tanzania hakuna vifaa vyenye ubora katika uvunaji asali na kutoa wito kwa watanzania kuwekeza katika vifaa kwa kuwa mahitaji ni mengi.Kuhusu fursa zilizopo katika eneo la ufugaji wa nyuki alisema zipo nyingi ikiwa ni pamoja na mahitaji ya asali na nta katika soko la nje kuwa kubwa sana. Wapo walanguzi wanaowafata wafugaji nyuki mashambani na kuchukua asali kwenda kuuza katika masoko nje ya nchi, alisema na kuongeza kuwa ukopeshwaji kwa vijana ni jambo la muhimu ili kuweza kujiingiza katika fursa hizo za ufugaji.Kuhusu kikundi hicho,alisema walipewa mafunzo mwaka jana wakianza wakiwa hawana mtaji lakini baada ya kupata ujuzi imekuwa ni faida kwao kwani kwa sasa wanamizinga ya nyuki 200.Alisema lengo lao kikundi chao ni kuuza kuuza asali nje ya nchi wakifikisha mizinga milioni 3.5 lakini pia wakilenga kuwasaidia wakulima kujua faida za ufugaji kibiashara.  <topic>: KITAIFA 